Sevil Shhaideh este persoana pe care social-democrații i-au propus-o președintelui Klaus Iohannis ca să ocupe funcția de premier.

Foto: Inquam Photos/Octav Ganea

Anunțul a fost făcut de liderul PSD, Liviu Dragnea, după ce a ieșit de la consultări la Cotroceni.

Citiți aici: Cine este Sevil Shhaideh

Liviu Dragnea a explicat că a făcut această propunere ținând cont de afirmațiile președintelui referitoare la viitorul premier și pentru că „legea nu reprezintă o chestiune secundară”. Dragnea a subliniat însă că el însuși nu poate fi el propunerea de prim-ministru, din cauza unei condamnări nedrepte și a unei legi profund neconstituționale. „Deocamdată”, a adăugat liderul social-democrat.

Citiți și: Premierul propus are proprietăți în Siria - declarație de avere

Liviu Dragnea a precizat că atunci când a făcut această propunere a avut în vedere o persoană care să-i dea garanția că îndeplinește condițiile necesare pentru a pune în aplicare un proiect. Este un om care muncește, știe, are capacitate și în care am încredere totală, a mai spus Liviu Dragnea. Viitorul cabinet nu va fi un cabinet de vedete și viitorul guvern nu va fi un proiect personal al cuiva, a menționat Liviu Dragnea.

„Sper ca propunerea să fie acceptată”, a declarat Liviu Dragnea, precizând că președintele nu a oferit un orizont de timp în care își va face cunoscut răspunsul.

Liderul social-democrat vrea ca viitorul guvern să fie învestit repede, astfel ca până la 15 ianuarie să fie aprobat bugetul.

Dacă propunerea de premier a PSD-ALDE nu va fi acceptată, nu are rost să facem o alta, ne vedem în altă parte, a mai spus liderul social-democrat, sugerând o posibilă suspendare a președintelui.

Citiți alte declarații ale lui Liviu Dragnea făcute la Cotroceni: Dragnea: „Eu voi fi responsabilul politic”

Social-democrații au mers împreună cu reprezentanții ALDE la Cotroceni, iar propunerea făcută de PSD este susținută și de liberal-democrați. De altfel, liderul ALDE, Călin Popescu-Tăriceanu, declara că este firesc ca viitorul premier să provină din rândul social-democraților.

Suspansul în legătură cu propunerea de premier pe care o are PSD-ul era extrem de mare, în condițiile în care numele acestuia a rămas secret până în ultima clipă, iar liderul PSD, Liviu Dragnea, cotat inițial ca favorit, părea o opțiune din ce în ce mai improbabilă.

Președintele Klaus Iohannis semnalase încă din campania electorală că nu va accepta un premier cu probleme penale. Liviu Dragnea are o condamnare de doi ani cu suspendare pentru fraudă electorală la referendumul din 2012 de demitere a președintelui Traian Băsescu.

Înainte de întâlnirea cu şeful statului, preşedintele PSD, Liviu Dragnea, primise din partea Comitetului Executiv Naţional al partidului un mandat în alb pentru consultările de la Cotroceni şi pentru susţinerea propunerii de premier. Întrebat dacă membrii CExN al PSD ştiu numele celui care va fi propus premier, Dragnea a răspuns negativ.